ราคาอาหารสดยังทรงตัว
&#8220;พาณิชย์&#8221; ยันราคาอาหารสดส่วนใหญ่ทรงตัวแม้เนื้อหมูพุ่งรับเปิดเทอมทะลุ 140-145 บาท
28 พ.ค. 2558

“พาณิชย์” ยันราคาอาหารสดส่วนใหญ่ทรงตัวแม้เนื้อหมูพุ่งรับเปิดเทอมทะลุ 140-145 บาท
นางดวงกมล เจียมบุตร โฆษกกระทรวงพาณิชย์ เปิดเผยว่า สถานการณ์สินค้าอาหารสดส่วนใหญ่ขณะนี้ราคาทรงตัวในแทบทุกรายการ ยกเว้นเนื้อหมู ราคาปรับเพิ่มขึ้นอยู่ที่ 130-135 บาท/กิโลกรัม (กก.) หรือสูงขึ้น 5.16% เทียบกับเดือนเดียวกันของปีที่ผ่านมา เนื่องจากความต้องการบริโภคเพิ่มขึ้นจากการที่เข้าสู่ช่วงเปิดภาคเรียน
ขณะที่กะหล่ำปลีและคะน้าราคาสูงขึ้นประมาณ 12.77-15.15% เนื่องจากสภาพอากาศที่ร้อนจัดส่งผลให้ผักกะหล่ำปลีโตช้า ส่วนคะน้าช่วงนี้มีปริมาณลดลง แต่มะนาวราคาลดลงแล้ว 13.33% เพราะผลผลิตรุ่นใหม่ออกสู่ตลาดมากขึ้น ส่วนไข่ไก่ฟองละ 2.90 บาท เนื่องจากปริมาณผลผลิตเพียงพอกับความต้องการของผู้บริโภค
อย่างไรก็ตาม กระทรวงพาณิชย์ระบุว่า การสำรวจราคาอาหารสดในพื้นที่กรุงเทพฯ พบว่า ราคาหมูเนื้อแดง (สะโพก-ไหล่) ได้เพิ่มขึ้นมาอยู่ที่ละ 140-145 บาท/กก. จากสัปดาห์ก่อนหน้าที่ 130-135 บาท/กก. หรือเพิ่มขึ้น 10 บาท/กก. เนื่องจากสภาพร้อนจัดทำให้ลูกหมูโตช้าประกอบกับภาวะความต้องการสูงขึ้น เนื่องจากเข้าสู่ช่วงเปิดภาคเรียน
นางดวงกมล กล่าวว่า แนวโน้มราคาอาหารสดในสัปดาห์หน้า คาดว่าราคาอาหารสดจะยังทรงตัวเนื่องจากผลผลิตเพียงพอกับความต้องการ แต่หากผู้บริโภคพบเจอร้านค้าไม่ปิดป้ายแสดงราคาหรือกักตุน และฉวยโอกาสขึ้นราคาโดยไม่เป็นธรรม ให้แจ้งมายังสายด่วน 1569 จะมีการจัดส่งเจ้าหน้าที่ลงไปตรวจสอบราคาสินค้าทันที
“นโยบาย พล.อ.ฉัตรชัย สาริกัลยะ รมว.พาณิชย์ ได้กำชับกรมการค้าภายในให้จัดส่งเจ้าหน้าที่ลงตรวจสอบราคา การปิดป้ายแสดงราคาอย่างต่อเนื่องตามตลาดสด ร้านอาหาร ร้านค้าวัสดุก่อสร้าง ร้านค้าก๊าซ ปิโตรเลียมเหลว ร้านค้าทั่วไป สถานีขนส่ง สถานีรถไฟ เป็นต้น เพื่อป้องกันการกักตุน” นางดวงกมล กล่าว
สำหรับการดำเนินมาตรการลดค่าครองชีพให้กับประชาชนผ่านโครงการต่างๆ ในช่วงที่ผ่านมา พบว่าสามารถลดค่าครองชีพให้กับประชาชนได้แล้วเกือบ 500 ล้านบาท ได้แก่ โครงการธงฟ้าราคาประหยัดทั่วประเทศ ในระดับอำเภอและตำบลรวม 59 ครั้ง  ลดค่าครองชีพได้ 1.66 ล้านบาท โครงการร้านจำหน่ายอาหารปรุงสำเร็จใต้ชื่อหนูณิชย์พาชิม ลดค่าครองชีพได้ประมาณ 461.07 ล้านบาท